Fil-Qorti tal-Maġistrati (Malta) Bħala Qorti ta` Ġudikatura Kriminali Maġistrat Dottor Aaron M. Borg Grech M.A. Law, LL.D. (melit) Il-Pulizija (Spettur Joseph Bouvet) vs Jonathan Ticehurst Il-Qorti: Wara li rat l-imputazzjoni miġjuba fil-konfront tal-imputat Joanthan Ticehurst, ta' 28 sena, iben Carmel u Rita nee Dalli Hili, imwieled Ħ' Attard nhar it-13 ta' Diċembru 1985 u li joqgħod numru 6, Sqaq il-Vitorja numru 1, L-Imdina u detentur tal-karta tal-identita numri 3633(M) u li ġie mixli talli : 1. f'dawn il-gżejjer nhar it-3 ta' Novembru 2014 għall-ħabta tal-11:45pm u/jew fil-jiem u/jew ġimgħat ta' qabel, naqas milli jħares xi waħda u/jew aktar mill-kundizzjonijiet imposti fuqu permezz ta' digriet tal-Qorti tal-Maġistrati (Malta) bħala Qorti Istruttorja (Maġistrat Dr. Josette Sammut Jurcik) datat 20 ta' Ġunju 2014 u li permezz tiegħu huwa ingħata l-ħelsien mill-arrest taħt diversi kundizzjonijiet, fosthom li jiffirma kuljum fl-Għassa tal-Pulizija tal-lokal bejn it-08:00 u 20:00 u li jirrinkaża ruħu ġewwa r-residenza fejn jgħix bejn it-20:00 u s-7:00; 2. talli kkommetta l-istess ksur ta' kundizzjonijiet li jirregolaw il-ħelsien mill-arrest tiegħu stess, għall-liema reat hemm kontemplat piena ta' priġunerija, fil-perjodu operattiv ta' sentenza ta' priġunerija sospiża li saret definittiva u li ġiet imposta fuqu mill-Qorti tal-Maġistrati (Malta) per Maġistrat Dr. Francesco Galea Taylor nhar it-23 t'Ottubru 2012; 3. talli rrenda ruħu reċidiv ai termini tal-Artkoli 49 u 50 tal-Kodiċi Kriminali permezz ta' diversi sentenzi definittivi mogħtija mill-Qorti tal-Maġistrati (Malta). Il-Qorti ġiet mitluba wkoll sabiex flimkien mal-piena applikabbli għar-reat addebitat, tirrevoka contrario imperio id-digriet tal-ħelsien mill-arrest datat 20 ta' Ġunju 2014 u tordna l-arrest mill-ġdid tal-imsemmi Jonathan Ticehurst. Kif ukoll li tordna li s- somma ta' elf euro (€1000) depożitati taħt l-awtorita tal-Qorti u sebat elef u ħames mitt euro (€7500) bħala garanzija personali li ġew imposti fuqu sabiex jagħmlu tajjeb għall-benefiċju tal-ħelsien mill-arrest jgħaddu favur il-Gvern ta' Malta kif stipulat fl- Artikolu 579(3) tal-Kodiċi Kriminali. Rat l-atti u d-dokumenti eżebiti; Rat u semgħet il-provi prodotti; Ikkunsidrat : - F'dan il-każ il-Prosekuzzjoni pruvat lil hinn minn kull dubju dettat mir-raġuni l- imputazzjonijiet kollha miġjuba kontra tal-imputat. Jidher li l-imputat ma kienx jagħraf jieħu l-pariri siewja li l-Ispettur Mercieca kien qiegħed itih biex jirrispetta t-termini tad- digriet li permezz tiegħu ottjena l-ħelsien mill-arrest. Dan id-digriet irid jiġi obdut b'mod skrupoluż mill-imputat u ma jistax isegwih meta jidhirlu. Irid isegwih kuljum li l-istess digriet jibqa' fis-sehh. Issa jidher li l-Pulizija tawh ċansijiet biżżejjed biex joqgħod ma' dak li hu stess intrabat għalih bil-firma tiegħu stess kif jidher mill-kopja tad-digriet tal-ħelsien mill- arrest li tinsab f'paġna 14 tal-proċess. Fl-istqarrija li ħadlu l-ispettur Mercieca, l-imputat jipprova jiddefendi ruħu billi jgħid li ħareġ mid-dar wara l-ħinijiet tar-rinkażar biex jixtri s-sigaretti. Pero l-mistoqsija tqum weħidha – jekk verament kellu bżonn is-sigaretti ma setgħax ħaseb għalihom u jixtri pakkett żejjed fil-ħinijiet ta' qabel ma kien marbut jibqa d-dar tiegħu? Jekk verament spiċċawlu s- sigaretti xorta waħda ma setgħax joħroġ mid-dar fil-ħinijiet li huwa intrabat li jkun ġewwa d-dar. Mill-banda l-oħra anke jekk għall-grazzja tal-argument kellu jixtri s-sigaretti minn L-Imdina kellu jmur jixtrihom minn Triq Testaferrata l-Gżira? Bir-rispett kollu din l- ispjegazzjoni li jagħti l-imputat ma titwemminx. Apparti minn hekk l-Ispettur Mercieca jgħid li kien hemm diversi drabi fejn l-imputat ma ffirmax l-Għassa meta kellu l-obbligu tal-firma. Anke dan huwa ksur ieħor pruvat u li ma kellux ikun. L-imputat irid jifhem li meta ingħata l-ħelsien mill-arrest huwa kellu joqgħod għal dak li ffirma u ma jistax iġib skuża li għandu problema biex jimxi biss meta jiġi biex jaqdi d-dmir tiegħu biexx jiffirma l-għassa. Wara kollox biex imur il-Gżira ma jidherx li sab xi problema kbira biex joħroġ mid-dar u jsuq il-karozza. Il-Qorti tistagħġeb kif il-problema tal-mixi isibha biex imur l-għassa jiffirma ismu. Anke din ir-raġuni ma tistax titwemmen. Għalkemm il-ksur tal-kundizzjonijiet tal-ħelsien mill-arrest kieku seħħew darba ma kienux ikunu ta' xi serjeta' kbira, meta wieħed jikkonsidra li l-ksur seħħ aktar minn darba u kien ksur ta' kundizzjonijiet differenti, din il-Qorti ma tistax tqis dan il-ksur bħala xi wieħed żgħir. Għalhekk ladarba l-imputat diġa ingħata diversi ċansijiet mill-Pulizija, ma jistax jippretendi issa li l-Qorti ttih ċansijiet oħra għal dan l-egħmil tiegħu. Kien messu qagħad aktar attent meta kellu ċ-ċans. L-aġir tiegħu issa jorbot idejn din il-Qorti li ma tistax ma timponix piena ta' priġunerija kontra tiegħu għall-egħmil tiegħu Oltre minn hekk jirriżulta wkoll minn qari tal-fedina penali tiegħu li l-imputat mhux xi novizz f'dan il-qasam. Għandu fedina penali t'għaxar faċċati imżewqa bi ksur ta' Liġi Jeħtieġ jifhem li t-triq li qabad mhix ser twaslu imkien sewwa u jrid jagħmel sforz biex jibdel ħajtu. Mill-banda l-oħra din il-Qorti semgħet lill-Ispettur Mercieca jgħid li l-Pulizija ma kienetx sejra tinsisti li l-imputat jitlef ukoll il-flus li huwa ddepożita sabiex setgħa jingħata l-ħelsien mill-arrest. Din il-Qorti lesta li tilqa' dan is-suġġeriment tal-Ispettur Mercieca fi sforz biex forsi l-imputat ma jiġix huwa u familtu aktar dahrhom mal-ħajt minħabba l-imġieba tiegħu. Biss irid jifhem li issa l-ħelsien mill-arrest sejjer jitilfu grazzi għaliex ma qagħadx għall-ordni tal-Qorti u għat-twissijiet li ġew mogħtija lilu mill-Ispettur tal-Pulizija. GĦALDAQSTANT : - Wara li rat l-Artikoli 578 u 579, l-Artikoli 28A, 28B u 28C(1), kif ukoll l-Artikoli 49 u 50 – ilkoll tal-Kodiċi Kriminali – il-Qorti filwaqt li ssib lil Jonathan Ticehurst, reċidiv f'delitti, ħati tal-imputazzjonijiet kollha miġjuba kontra tiegħu u : - 1. kwantu għall-ewwel imputazzjoni filwaqt li tirrevoka l-għoti tal-benefiċċju tal- ħelsien mill-arrest mogħti nhar l-għoxrin (20) ta' Ġunju 2014 u tordna l-arrest mill- ġdid tal-ħati, tikkundannaħ għall-piena ta' priġunerija għal perjodu ta' xaharejn; iżda fil-kontemp qegħda teżerċita d-diskrezzjoni tagħha billi tiddikjara li l-ammont stabbilit fid-digriet konċedenti l-ħelsien mill-arrest taħt garanzija ma jiġix konfiskat favur il-Gvern ta' Malta; 2. kwantu għat-tieni imputazzjoni wara li rat l-Artikoli 28A u 28B tal-Kodiċi Kriminali il-Qorti qegħda wkoll issib li Jonathan Ticehurst wettaq ir-reat li għalih hemm piena ta' priġunerija matul il-perjodu operattiv ta' sentenza sospiża u ai termini tal- Artikolu 28B(1) tal-Kodiċi Kriminali qiegħda tagħżel li titratta miegħu għar-rigward tas-sentenza sospiża u konsegwentement qiegħda tordna li s-sentenza ta' tliet xhur priġunerija sospiżi għal erba' snin għandha tibda' sseħħ b'effett immedjat. Għalhekk b'żieda mat-terminu ta' priġunerija effettiva inflitta aktar 'il fuq, il-ħati qiegħed jiġi wkoll ikkundannat għall-piena ta' tliet xhur priġunerija oħra; Għall-fini ta' kjarezza bis-saħħa ta' din is-sentenza l-ħati qiegħed jiġi kkundannat għal perjodu komplessiv ta' ħames xhur priġunerija. Mogħtija illum is-7 ta' Novembru 2014 fil-Qrati tal-Ġustizzja, Is-Swatar, L-Imsida. Il-Maġistrat Aaron M. Borg Grech.